টেন মিনিট স্কুল (১০ মিনিট স্কুল) হচ্ছে একটি ইন্টারনেটভিত্তিক শিক্ষা বিষয়ক প্রতিষ্ঠান। শিক্ষা উদ্যোক্তা আয়মান সাদিক এটি প্রতিষ্ঠা করেন। প্রাথমিক পর্যায়ে একে সহায়তা করেছিল বাংলাদেশী মোবাইল অপারেটর রবি। তাদের লক্ষ্যটি ছিলো এমন একটি স্থান তৈরি করা; যেখান থেকে মানুষ চাইলে সহজেই পড়াশোনা করতে পারবে। এই প্রতিষ্ঠান ইউটিউব এবং  ফেসবুকে ও তাদের নিজস্ব ওয়েবসাইটে সংক্ষিপ্ত লেকচারসমৃদ্ধ তৈরী করে থাকে। মূলত এই ওয়েবসাইট বা প্রতিষ্ঠান বাংলা ভাষায় ভিডিও ক্লাস লেকচার তৈরি করে থাকে।  এই প্রতিষ্ঠানের প্রধান নির্বাহী কর্মকর্তা হলেন আয়মান সাদিক।   শিক্ষা পদ্ধতি  এই প্রতিষ্ঠান ফেসবুক ও ইউটিউবের মাধ্যমে শিক্ষা দান করে থাকে। এছাড়াও প্রতিষ্ঠানের ওয়েবসাইটে স্মার্টবুক, টেন মিনিট স্কুল ব্লগ, টেন মিনিট স্কুল লাইভ নামে কয়েকটি শাখায় পাঠ্যন্তর্ভুক্ত ও জীবন দক্ষতা বিষয়ক শিক্ষা দান করে। বর্তমানে এই প্রতিষ্ঠানে সাড়ে তেরো লাখ সক্রিয় সদস্য আছে।১০ মিনিট স্কুলের ফেসবুক গ্রুপ  এছাড়াও জেএসসি, এসএসসি, এইচএসসি, ভর্তি পরীক্ষা, দক্ষতা উন্নয়ন, মডেল টেস্ট, ভিডিও লাইব্রেরি, লাইভ ক্লাস। জেএসসি, এসএসসি, এইচএসসির সব বিষয়ের বিনা মূল্যে অনলাইন ক্লাস করা যাবে এখানে। বর্তমানে প্রতিষ্ঠানটি একাডেমিক, এডমিশন এবং স্কিল ডেভেলপমেন্ট বিষয়ক বিভিন্ন পেইড ও ফ্রি কোর্স প্রদান করে থাকে।   ইতিহাস  ২০১৫ সালে আয়মান সাদিক ১০ মিনিট স্কুল প্রতিষ্ঠা করেন। সেই সময় তিনি ঢাকা বিশ্ববিদ্যালয়ের আইবিএ-র শিক্ষার্থী ছিলেন। তিনি খান একাডেমী, টেড এবং কোর্সেরার মতো অনলাইন শিখন ওয়েবসাইট দেখে প্রভাবিত হন এবং একই ধরনের কার্যক্রম শুরু করার কথা ভাবেন; যেখানে বাংলাদেশের শিক্ষার্থীদের জন্য কোর্সগুলো বাংলায় নেওয়া হবে। ২০১৪ সালে আয়মান সাদিক ইউটিউব চ্যানেলের মাধ্যমে ১০ মিনিট স্কুলের কার্যক্রম শুরু করেন। শুরুতে ১০ মিনিট স্কুলের কোনও বড় ওয়েবসাইট ছিল না এবং কেবলমাত্র শিক্ষামূলক তথ্য গ্রাফিক্সের মাধ্যমে শিক্ষার্থীদের কাছে পৌঁছেন। শুরুতে গণিত এবং ইংরেজি নিয়ে ভিডিও টিউটোরিয়াল তৈরি করা হত এবং ফেসবুকে লাইভ ক্লাস নেওয়া হত। পরে ১০ মিনিট স্কুল প্রথম শ্রেণি থেকে দ্বাদশ শ্রেণি পর্যন্ত সম্পূর্ণ একাডেমিক সিলেবাস, সরকারি এবং বেসরকারি বিশ্ববিদ্যালয়ের ভর্তি পরীক্ষা এবং বিস্তৃত সফটওয়্যার ও দক্ষতা প্রশিক্ষণের বিষয়গুলি অন্তর্ভুক্ত করে।  পরে টেলিকম অপারেটর রবি আজিয়াটা লিমিটেড এবং ডাক, টেলিযোগাযোগ ও তথ্যপ্রযুক্তি মন্ত্রণালয়সহ আরও বিভিন্ন কোম্পানি থেকে বিনিয়োগ পায় প্রতিষ্ঠানটি।  ২০২৪ সালের কোটা সংস্কার আন্দোলনের সময়, এটির প্রতিষ্ঠাতা আয়মান সাদিক আন্দোলনরত শিক্ষার্থীদের সাথে একাত্মা প্রকাশ করে ফেসবুকে পোস্ট দেন। ১৪ জুলাই ঢাবিতে আন্দোলনরত শিক্ষার্থীদের উপর ছাত্রলীগের সশস্ত্র হামলার পর তিনি লিখেন ‘রক্তাক্ত ঢাকা বিশ্ববিদ্যালয়! আমার ক্যাম্পাসে রক্ত কেন? প্রতিবাদ জানাই।’ ১৬ জুলাই বাংলাদেশ সরকারের তথ্য ও যোগাযোগ প্রযুক্তি বিভাগের আওতাধীন ভেঞ্চার ক্যাপিটাল প্রতিষ্ঠান "স্টার্টআপ বাংলাদেশ লিমিটেড" টেন মিনিট স্কুলে তাদের ৫ কোটি টাকা বিনিয়োগের প্রস্তাব বাতিল করে। এটি নিয়ে নেটিজেনরা সমালোচনা করেন, অনেকে লিখেন কোটা সংস্কারের পক্ষে অবস্থান নেওয়ায় এই বরাদ্দ বাতিল করা হয়েছে। ডাক, টেলিযোগাযোগ ও তথ্যপ্রযুক্তি প্রতিমন্ত্রী জুনাইদ আহমেদ পলককে কারণ জিজ্ঞাসা করা হলে তিনি বলেন "কেউ যদি বাংলাদেশ, মুক্তিযুদ্ধ ও বঙ্গবন্ধু নিয়ে বিতর্ক তোলে, এসব আদর্শের বিরুদ্ধে অবস্থান নেয়, সেখানে সরকার ব্যবস্থা নেবেই" ও যেসব আলোচনা হচ্ছে সে বিষয়ে মন্তব্য করতে অস্বীকার করেন।   বিতর্ক  ২০২০ সালের রমজান মাসের শেষের দিকে টেন মিনিট স্কুলের প্রতিষ্ঠাতা ও প্রধান নির্বাহী আয়মান সাদিক এবং সহ-প্রতিষ্ঠাতা শামীর মোন্তাজিদ ও সাকিব বিন রশীদ কর্তৃক সমকামিতা সমর্থন, যৌন সম্মতি‎, রজঃস্রাব, ভ্যালেন্টাইন'স ডে উদযাপন ইত্যাদি নিয়ে প্রচারণা কার্যক্রম সামাজিক যোগাযোগ মাধ্যমে বেশ বিতর্কের সৃষ্টি করে। স্কুলের প্রতিষ্ঠাতা এবং তাঁর সহকর্মীকে প্রাণ নাশের হুমকি দেওয়া হয়েছিলো। পরবর্তীতে উভয়ই ক্ষমা চেয়ে ফেসবুকে পোস্ট দিলে এই বিতর্কের অবসান ঘটে।   কার্যক্রম  ১০ মিনিট স্কুল যে সব কার্যক্রম পরিচালনা করে:  গণিত, বিজ্ঞান, ইতিহাস, ইংরেজি এবং সাহিত্যের উপর একাডেমিক ক্লাস নেওয়া।  কে কি শিখল এবং পরবর্তীতে কীভাবে শিখবে তার উপর প্রতিবেদন তৈরি করা।  সরাসরি সম্প্রচারমূলক ক্লাস নেওয়া হয়, যার ফলে শিক্ষার্থীদের সাথে সরাসরি সংযুক্ত হতে পারে।  অনুশীলন করার জন্য বিভিন্ন কুইজ এবং মডেল টেস্ট দেওয়া হয়।  বিভিন্ন শিক্ষামূলক তথ্য ধারণ সমৃদ্ধ ব্লগ লিখা।  জুন ২০২০ এ ১০ মিনিট স্কুলের নিজস্ব ওয়েবসাইটে প্রকাশিত তথ্য অনুযায়ী এই ওয়েবসাইটে রয়েছে ১৭,৪৪০+ শিক্ষণীয় ভিডিও, ৯১৪+ স্মার্টবুক ৪৯,৫৩০+ টি কুইজ এবং ১,২৩৪+টি ব্লগ।Robi 10 Minute School   পুরস্কার  টেন মিনিট স্কুল যেসব পুরস্কার পেয়েছে সেগুলো হলো:  ব্র্যাক মানথান ডিজিটাল উদ্ভাবন পুরস্কার  সামাজিক প্রভাবের জন্য সুইস দূতাবাস পুরস্কার  এমডব্লিওসি পুরস্কার   বিশ্ব মোবাইল কংগ্রেসে গ্লোমো পুরস্কার  এশিয়া পেসিফিক আইসিটি এওয়ার্ড   আরও দেখুন   খান একাডেমি   তথ্যসূত্র    বহিঃসংযোগ    মোবাইল অ্যাপ  বিষয়শ্রেণী:শিক্ষামূলক ওয়েবসাইট বিষয়শ্রেণী:অনলাইন অলাভজনক প্রতিষ্ঠান বিষয়শ্রেণী:অনলাইন শিক্ষা বিষয়শ্রেণী:২০১৩-এ প্রতিষ্ঠিত বিষয়শ্রেণী:অনলাইন শিক্ষাবিনোদন বিষয়শ্রেণী:শিক্ষাগত ভিডিও ওয়েবসাইট বিষয়শ্রেণী:বাংলাদেশী উদ্যোগ বিষয়শ্রেণী:বাংলাদেশের শিক্ষাব্যবস্থা বিষয়শ্রেণী:বাংলাদেশী ওয়েবসাইট